Brand op UV se Qwaqwa-kampus met opset gestig(Foto: UV/Facebook) ’n Voorlopige ondersoek na Maandagaand se brand op die Universiteit van die Vrystaat (UV) se Qwaqwa-kampus, het bevind die brand is met opset gestig. Die polisie en die kampus se beskermingsdiens het vasgestel die brand is kwaadwillig gestig. ’n UV-student is reeds in verband met die voorval in hegtenis geneem en die proses om nog verdagtes te identifiseer is aan die gang, het Lacea Loader, woordvoerder van die UV, gesê. Twee geboue, wat onder meer ’n kliniek en ’n rekenaarsentrum huisves, is aan die brand gesteek en amper heeltemal in die brand vernietig. Die skade beloop na raming sowat R35 miljoen. Die UV sal die nodige dissiplinêre stappe teen verdagtes wat geregistreerde studente is, instel asook strafregtelike klagte aanhangig maak. Die universiteitsbestuur het die vernietigende gedrag van die studente ten sterkste veroordeel. “Die Qwaqwa-kampus, sowel as die hele universiteitsgemeenskap, is geskok oor hierdie verwoestende en onverantwoordelike daad veral nadat die kampus vanjaar gewelddadige protesaksie beleef het wat die akademiese program aansienlik beïnvloed het,” het prof. Francis Petersen, rektor en visekanselier van die UV, gesê. Die akademiese program op die Qwaqwa-kampus gaan intussen voort, hoewel hoofsaaklik aanlyn die week, en studente sal deur hul fakulteite ingelig word oor die hersiene skedule, asook reëlings rakende toetse en assesserings wat vir hierdie week op die kampus geskeduleer is. “Die kampus bly oop en die universiteit se beskermingsdienste is op ’n hoë gereedheidsgrondslag en hou die situasie op kampus fyn dop.” Dit word beweer dat studente ongelukkig was oor die betaling van toelaes wat hulle in April van die nasionale hulpskema vir studente (NSFAS) moes ontvang. “Om dit te verlig het die UV tot dusver vanjaar toelaes vir kos en boeke aan studente aangebied ten bedrae van meer as R71 miljoen, terwyl hulle wag dat hul NSFAS-subsidies vrygestel word.” Blade Nzimande, minister van hoër onderwys, het die brandstigtingvoorval ten sterkste veroordeel. Die minister het gesê hy wag op die verslag van die universiteitsbestuur oor die voorval en het ’n beroep op wetstoepassingsagentskappe gedoen om almal wat betrokke was by die voorval spoedig in hegtenis te neem.